अवकाश के बाद भी बुला लिया, दिनभर कार्यालय के बाहर बैठी रही महिलाएं
कोरबा | शासकीय अवकाश होने के बाद भी सात ग्राम पंचायतों की महिला समूहों को एसडीएम कार्यालय में तलब किया गया था। सुबह से लेकर शाम तक दर्जनों महिलाएं कार्रवाई के इंतजार में बैठी रही। शाम होते-होते उन्हें यह कहकर बैरंग लौटा दिया गया कि अगले सप्ताह उन्हें सुनवाई के लिए बुलाया जाएगा। इस संबंध में महिलाओं ने बताया कि वे जागृति महिला स्व सहायता समूह से जुड़ी हुई हंै। उनका कार्यक्षेत्र अनेक ग्राम पंचायतों में है। इनमें प्रमुख केरवा, बांधापाली, बेहरचुआं, सुआलोट, खुटामुड़ा, पीड़िया भी है। उन्होंने पिछले दिनों जनदर्शन में उपस्थित होकर पीडीएस का कार्य उन्हें सौंपने की मांग की थी। इसी संबंध में उन्हें एसडीएम कार्यालय से 24 दिसंबर को आने की सूचना भेजी गई थी। जिस पर सभी ग्राम पंचायत से समूह की महिलाएं यहां आई थी। सुबह 10 बजे वे यहां पहुंच गई थी और अधिकारी का इंतजार करती रहीं। शाम 4 बजे के बाद उन्हें बुलाकर कहा गया कि अगले सप्ताह इस पर सुनवाई की जाएगी। उन्हें इस संबंध में जानकारी भी भेज दी जाएगी। दिनभर महिलाएं यहां भूखे-प्यासे बैठी रही।
hin_Deva hin_Deva